Tupakoitsija, nyt tarkkana! Väärältä kassalta ei saa enää kipaistakaan toisaalle

Kauppias Arto Jokela näyttää, kuinka Supermarket Kumelassa on tupakanmyyntipiste osoitettu vielä erillisellä kyltillä, jotta tupakanostaja osuu oikealle kassalle. ari peltonen

Pia Herme

Tupakkaa myyvien kassojen määrä vähenee ainakin osassa kauppoja. Syynä on uusi tupakkalaki, joka on nostanut rajusti tupakan myyntipisteiden valvontamaksua.

–Jos se oli ennen vajaat 50 euroa per myymälä, niin nyt se on 500 euroa per myyntipiste vuodessa, toteaa K-kauppias Arto Jokela Riihimäeltä Aamuposti-lehdelle

Isoissa marketeissa korotus merkitsee tuhansien eurojen lisäkustannuksia.

Uutta tupakoitsijan kannalta on myös tiukennus, jonka mukaan tupakkansa voi ostaa ja maksaa vain tupakan myyntipisteeksi merkityllä kassalla.

– Tässä meidän on pakko olla aiempaa tarkempia – vaikka asiakkaasta se voi tuntua hankalalta, sanoo Prisma-johtaja Minna Hovila-Myllylä.

Väärälle kassalle erehtynyt tupakan ostaja ei siten voi kipaista – kuten ennen – hakemassa tupakkaansa tupakkakassalta ja palata maksamaan sitä toiselle kassalle.

–Onhan se iso haaste kertoa muuttuneesta tilanteesta asiakkaalle, Jokela myöntää.

Citymarketeissa tupakan myyntipisteet vähenevät sekä Riihimäellä että Hyvinkäälla.

Prismoissa myyntipisteet säilyvät ennallaan koko HOK Elannon alueella, sanoo Prisma-kauppias Jari Kättö

Uudet säännöt Tupakkatuotteista ei saa maksaa hintahyvitystä kuten S-bonusta tai Plussa-pisteitä. Koskee myös tupakkajäljitelmiä kuten lakritsipiippuja. Tupakkatuotteita kuten sähkösavukkeita, nikotiininesteitä ja näiden tavaramerkkejä ei saa pitää asiakkaiden näkyvillä. Ennestään on jo voimassa tupakan esilläpitokielto. Tupakan myyntipisteiden valvontamaksut korottuivat roimasti, mikä voi näkyä tupakkaa myyvien kassojen harventumisena. Kunnat voivat määrittää valvontamaksun, joka voi olla enintään 500 euroa per myyntipiste.